Musikhuset Esbjerg
Musikhuset Esbjerg er en koncert- og teaterbygning i Byparken i Esbjerg, opført 1997 af Utzon Architects (Jørn og Jan Utzon) og sammenbygget med Esbjerg Kunstmuseum.
Musikhuset Esbjerg har to sale med hhv. 1121 og 223 pladser og desuden en foyerscene. Der opføres klassiske koncerter og turneteater. Esbjerg Ensemble og Den Ny Opera, der fra 1999 har produceret operaer for voksne og børn, har til huse i Musikhuset, men der er ingen egenproduktion.